รมว.ทรัพย์ มั่นใจ ปีนี้สามารถควบคุมสถานการณ์ไฟป่าหมอกควันได้ดีขึ้น หลังภาคประชาชนให้ความร่วมมือแจ้งเตือนและดับไฟป่าได้ทันที
รัฐมนตรีว่าการกระทรวงทรัพยากรธรรมชาติและสิ่งแวดล้อม มั่นใจ ปีนี้สามารถควบคุมสถานการณ์ไฟป่าหมอกควันได้ดีขึ้น หลังภาคประชาชนให้ความร่วมมือแจ้งเตือนและดับไฟป่าได้ทันทีพลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวถึงสถานการณ์ไฟป่าหมอกควันภาคเหนือ 9 จังหวัด ว่า หลังจากปีที่ผ่านมาประสบความสำเร็จจากทุกภาคส่วนช่วยกันวางมาตรการและป้องกันไฟป่าหมอกควันจนไม่ส่งผลกระทบในวงกว้างรุนแรงเหมือนอดีตที่ผ่านมา ด้วยการช่วยกันเฝ้าระวัง แจ้งเตือน และช่วยกันดับไฟป่า จึงมั่นใจว่าปีนี้จะดีขึ้นกว่าปีที่ผ่านมา เนื่องจากประชาชนในพื้นที่เห็นความสำคัญและเข้ามาช่วยกันป้องกันตั้งแต่สาเหตุของการเกิดไฟป่าหมอกควัน จากการประเมินปีนี้มีความกังวลจะเกิดภัยแล้งยาวและฝนทิ้งช่วง ประกอบกับ สภาพอากาศมีการเปลี่ยนแปลงตลอดเวลา จึงเร่งวางแผนรับมือกับสถานการณ์ดังกล่าวอย่างรอบคอบ โดยเฉพาะการที่มีคนไปจุดไฟเผาป่าต้องหยุดให้ได้ ด้วยการสร้างความรับรู้ถึงผลกระทบจากการจุดไฟเผาป่าและหยุดพฤติกรรมการจุดไฟเผา  ควบคู่กับสร้างแนวทางการเข้าไปดับไฟป่าให้ทันท่วงทีก่อนไฟลุกลามในวงกว้าง ขณะเดียวกันเจ้าหน้าที่ต้องกระจายกำลังเข้าไปในพื้นที่เสี่ยงให้ครอบคลุมขณะที่ สถานการณ์ไฟป่าปี 2561 ที่ผ่านมา ในพื้นที่ป่าสงวนแห่งชาติ พบจุดความร้อน 3,753 จุด ได้ดับไฟป่า 513 ครั้ง มีพื้นที่เสียหายรวม 20,212 ไร่ เมื่อเปรียบเทียบปี 2560 กับปี 2561 พบมีจำนวนจุดความร้อนลดลงถึง 541 จุด จากสถิติดังกล่าวสะท้อนให้เห็นว่าเจ้าหน้าที่ปฏิบัติงานสำเร็จตามที่ตั้งไว้อย่างดี